**ΟΔΗΓΙΕΣ ΚΑΤΑΘΕΣΗΣ ΤΗΣ ΕΝΔΙΚΟΦΑΝΟΥΣ ΠΡΟΣΦΥΓΗΣ**

**1.** Η κατάθεση της ενδικοφανούς προσφυγής γίνεται μόνο ηλεκτρονικά στην πλατφόρμα της ΑΑΔΕ στην ιστοσελίδα <https://www.aade.gr/endikofaneis-prosfyges>, με τους κωδικούς του φορολογουμένου.

**2.** Αφού συνδεθείτε με τους κωδικούς σας, επιλέγετε «Νέα Ενδικοφανής Προσφυγή».

**3.** Προσδιορίστε την προσβαλλόμενη πράξη (Πράξη Διοικητικού Προσδιορισμού Φόρου Εισοδήματος Φυσικών Προσώπων φορολ. έτους 2023) ως εξής:

Στα «Κριτήρια Αναζήτησης Πράξης για Υποβολή Προσφυγής» επιλέγετε:

* ΦΑ Έκδοσης των Προσβαλλόμενων Πράξεων και ΥΠΟΒΟΛΗΣ της Προσφυγής: επιλέγετε τη Δ.Ο.Υ. στην οποία υπάγεστε
* Είδος Πράξης: Λοιπές φορολογικές πράξεις
* Φορολογική Κατηγορία των Πράξεων της Προσφυγής: Εισόδημα

Ακολούθως πατάτε το κουμπί «Αναζήτηση» και επιλέγετε την προσβαλλόμενη πράξη βάσει του Αριθμού Δήλωσης, του Αριθμού Ειδοποίησης, του Έτους και της Ημερομηνίας Έκδοσης.

**4.** Στο πεδίο «Σύντομη Περιγραφή Αιτήματος» συμπληρώνετε το αιτητικό της ενδικοφανούς προσφυγής.

**5.** Επισυνάπτετε το αρχείο της ενδικοφανούς προσφυγής, πατώντας «Προσθήκη αρχείου Ενδικοφανούς Προσφυγής». Το αρχείο πρέπει να είναι σε μορφή .pdf ή .zip και να φέρει ψηφιακή βεβαίωση εγγράφου μέσω gov.gr.

**6.** Επισυνάπτετε τα αποδεικτικά έγγραφα που επικαλείστε, πατώντας «Προσθήκη λοιπών αρχείων». Αποδεκτά αρχεία προς επισύναψη είναι τα αρχεία τύπου .pdf ή .zip με μέγιστο επιτρεπόμενο μέγεθος αρχείου τα 10 MB. Δεν απαιτείται να φέρουν ψηφιακή βεβαίωση, διότι στη συνέχεια θα δηλώσετε υπεύθυνα την αυθεντικότητά τους.

**7.** Με την ενδικοφανή προσφυγή δεν μπορεί να υποβληθεί αίτημα αναστολής, σύμφωνα με τις παρ. 3-4 του άρθρου 72 του Κώδικα Φορολογικής Διαδικασίας (Ν. 5104/2024), διότι η προσβαλλόμενη πράξη είναι πράξη διοικητικού προσδιορισμού του φόρου.

**8.** Εφόσον επιθυμείτε, μπορείτε να ορίσετε αντίκλητο, επιλέγοντας το πεδίο «Εισαγωγή Στοιχείων Αντίκλητου (προαιρετικά)» και δηλώνοντας τον ΑΦΜ του προσώπου που επιλέγετε.

**9.** Επιλέγετε το πεδίο «Υπεύθυνη Δήλωση», με το οποίο δηλώνετε τα εξής:

«Δηλώνω υπεύθυνα ότι τα επισυναπτόμενα έγγραφα και δικαιολογητικά, που συνοδεύουν την Ενδικοφανή Προσφυγή μου και το τυχόν Αίτημα Αναστολής και υποβάλλονται ηλεκτρονικά, αποτελούν αντίγραφα εκ των πρωτοτύπων ή επικυρωμένων αντιγράφων αυτών, τα οποία έχω στην κατοχή μου και θα προσκομίσω ενώπιον της Δ/νσης Επίλυσης Διαφορών, οποτεδήποτε μου ζητηθούν.»

**10.** Αφού πραγματοποιήσετε τα προηγούμενα βήματα, πατάτε το κουμπί «Υποβολή», ώστε να ολοκληρωθεί η υποβολή της ενδικοφανούς προσφυγής και να εκδοθεί το σχετικό αποδεικτικό.

**ΣΗΜΕΙΩΣΕΙΣ**

**1. Προθεσμία κατάθεσης**

Η προθεσμία για την κατάθεση της ενδικοφανούς προσφυγής, σύμφωνα με το άρθρο 72 παρ. 1 του Ν. 5104/2024, είναι 30 ημέρες από την κοινοποίηση της προσβαλλόμενης Πράξης Διοικητικού Προσδιορισμού του φόρου (δηλαδή του Εκκαθαριστικού). Επισημαίνεται ότι η προθεσμία δεν εκκινεί με την υποβολή της δήλωσης, ούτε με την έκδοση της Πράξης Διοικητικού Προσδιορισμού, αλλά με την κοινοποίησή της εν λόγω πράξης.

Η κοινοποίηση γίνεται ψηφιακά με την ανάρτηση της πράξης στον λογαριασμό του φορολογουμένου στο πληροφοριακό σύστημα της ΑΑΔΕ και την ηλεκτρονική ειδοποίηση στη δηλωθείσα διεύθυνση ηλεκτρονικού ταχυδρομείου του (άρθρο 5 του Ν. 5104/2024). Η προθεσμία αναστέλλεται κατά το χρονικό διάστημα από 1η έως 31η Αυγούστου.

Παράδειγμα: Η ψηφιακή κοινοποίηση γίνεται στις 9 Ιουλίου 2024. Η προθεσμία των 30 ημερών, στις οποίες δεν υπολογίζεται ο Αύγουστος, λήγει στις 8 Σεπτεμβρίου 2024, ημέρα Κυριακή, οπότε μεταφέρεται στην αμέσως επόμενη εργάσιμη ημέρα, Δευτέρα 9 Σεπτεμβρίου 2024.

**2. Δήλωση με επιφύλαξη**

Σε περίπτωση που υποβλήθηκε δήλωση με επιφύλαξη, η ενδικοφανής προσφυγή πρέπει να στρέφεται κατά της ρητής ή σιωπηρής απόρριψης της επιφύλαξης. Σύμφωνα με το άρθρο 24 του Ν. 5104/2024, η Φορολογική Διοίκηση οφείλει να απαντήσει στην επιφύλαξη εντός 90 ημερών από την υποβολή της δήλωσης, άλλως τεκμαίρεται η σιωπηρή απόρριψη της επιφύλαξης. Επισημαίνεται ότι εξομοιούται με ρητή απόρριψη της επιφύλαξης και η έκδοση Πράξης Διοικητικού Προσδιορισμού του φόρου με την εφαρμογή του τεκμηρίου.

**3. Έκδοση απόφασης επί της ενδικοφανούς προσφυγής**

Η προθεσμία για την έκδοση απόφασης από τη Διεύθυνση Επίλυσης Διαφορών (Δ.Ε.Δ.) είναι 120 ημέρες από την υποβολή της ενδικοφανούς προσφυγής. Η προθεσμία αυτή αναστέλλεται κατά το χρονικό διάστημα από 1η έως 31η Αυγούστου.

Η απόφαση της Δ.Ε.Δ. κοινοποιείται ψηφιακά. Ο φορολογούμενος μπορεί να παρακολουθεί την πορεία της υπόθεσης από την ψηφιακή πλατφόρμα της ΑΑΔΕ, όπου υπέβαλε την ενδικοφανή προσφυγή.

Αν, εντός της ανωτέρω προθεσμίας, δεν εκδοθεί απόφαση, τότε τεκμαίρεται ότι η ενδικοφανής προσφυγή έχει απορριφθεί σιωπηρά από τη Διεύθυνση Επίλυσης Διαφορών και ο υπόχρεος έχει λάβει γνώση αυτής της απόρριψης κατά την εκπνοή της προθεσμίας αυτής. Αυτό σημαίνει ότι, σε περίπτωση σιωπηρής απόρριψης, η Φορολογική Διοίκηση δεν υποχρεούται να ενημερώσει τον φορολογούμενο, ο οποίος οφείλει να παρακολουθεί την πορεία της υπόθεσής του.

Σε περίπτωση απόρριψης της ενδικοφανούς προσφυγής, είτε ρητής είτε σιωπηρής, ο φορολογούμενος μπορεί να προσφύγει στο αρμόδιο διοικητικό δικαστήριο εντός 30 ημερών από την κοινοποίηση της απορριπτικής απόφασης ή από τη συντέλεση της τεκμαιρόμενης σιωπηρής απόρριψης (άρθρα 63 επ. του Κώδικα Διοικητικής Δικονομίας, Ν. 2717/1999).